KOMISIJOS REGLAMENTAS (EB) Nr. 848/2008
2008 m. rugpjūčio 28 d.
kuriuo iš dalies keičiamos Reglamento (EB) Nr. 2076/2002 ir Sprendimo 2003/565/EB nuostatos dėl Tarybos direktyvos 91/414/EEB 8 straipsnio 2 dalyje nurodyto laikotarpio
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies trečią pastraipą,
kadangi:
(1)
Direktyvos 91/414/EEB 8 straipsnio 2 dalies pirmoje pastraipoje numatyta, kad 12 metų laikotarpiu nuo pranešimo apie tą direktyvą dienos valstybė narė gali leisti pateikti rinkai augalų apsaugos produktus, savo sudėtyje turinčius į tos direktyvos I priedą neįrašytų veikliųjų medžiagų, kurie jau yra rinkoje dvejus metus nuo pranešimo apie tą direktyvą dienos, kol tęsiamas tų medžiagų tyrimas pagal darbo programą.
(2)
Medžiagoms, įtrauktoms į trečiąjį ir ketvirtąjį darbo programos etapus, taikomas 1 preambulėje nurodytas 12 metų laikotarpis buvo pratęstas 2002 m. lapkričio 20 d. Komisijos reglamentu (EB) Nr. 2076/2002, pratęsiančiu Tarybos direktyvos 91/414/EEB 8 straipsnio 2 dalyje nurodytą laikotarpį dėl tam tikrų veikliųjų medžiagų neįrašymo į tos direktyvos I priedą ir dėl augalų apsaugos produktų, savo sudėtyje turinčių šių veikliųjų medžiagų, registracijos panaikinimo (2) ir 2003 m. liepos 25 d. Komisijos sprendimu 2003/565/EB, pratęsiančiu laikotarpį, numatytą Tarybos direktyvos 91/414/EEB 8 straipsnio 2 dalyje (3).
(3)
Šių medžiagų vertinimo ataskaitų projektų įvertinimas yra beveik baigtas. Sprendimas dėl daugelio iš jų įtraukimo į Direktyvos 91/414/EEB I priedą bus priimtas iki 2008 m. gruodžio 31 d. Bet dėl kai kurių iš šių medžiagų neįmanoma priimti šio sprendimo iki 2008 m. gruodžio 31 d. Norint užbaigti darbo programą, reikia pratęsti laikotarpį, nustatytą Reglamente (EB) Nr. 2076/2002 ir Sprendime 2003/565/EB, atsižvelgiant į trečią ir ketvirtą darbo programos etapus. Be to, dėl medžiagų, kurios yra įtraukiamos, valstybėms narėms ir suinteresuotoms šalims reikia duoti pakankamai laiko pasirengti naujų reikalavimų laikymuisi.
(4)
Šis pratęsimas nepanaikina galimybės įrašyti atskirą veikliąją medžiagą į Direktyvos 91/414/EEB I priedą, kaip numatyta tos direktyvos 8 straipsnio 2 dalies ketvirtojoje pastraipoje.
(5)
Todėl Reglamentą (EB) Nr. 2076/2002 ir Sprendimą 2003/565/EB reikėtų atitinkamai iš dalies pakeisti.
(6)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2076/2002 1 straipsnis keičiamas taip: Data „2008 m. gruodžio 31 d.“ pakeičiama „2009 m. gruodžio 31 d.“
2 straipsnis
Sprendimo 2003/565/EB 1 straipsnis keičiamas taip: Data „2008 m. gruodžio 31 d.“ pakeičiama „2009 m. gruodžio 31 d.“
3 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. rugpjūčio 28 d.